Československá obchodná banka

Československá obchodná banka (v skratke ČSOB, , v skratke ČSOB) je banka pôsobiaca na Slovensku a v Česku. Banku vlastní belgická banka KBC, ktorá je súčasťou finančnej skupiny KBC Group N.V.. Špecializuje sa na bankové služby pre fyzické osoby a podnikateľské subjekty. Do konca roku 2007 pôsobila ČSOB na českom i slovenskom trhu; slovenská pobočka ČSOB bola oddelená 1. januára 2008.

História 
Banka bola založená štátom v roku 1964 ako špecializovaná súčasť tzv. monobankovného systému - Československej štátnej banky a mala vo vtedajšom Československu zaisťovať financovanie zahraničného obchodu a dohľad nad pôžičkami v zahraničných menách z medzinárodných trhov. 

Po nežnej revolúcii v roku 1989 rozšírila banka svoje služby z vtedajších podnikov zahraničného obchodu („PZO“) aj na službu pre novovznikajúce podnikateľské subjekty a fyzické osoby. Rozšírením odbornej pôsobnosti ČSOB podstatne zvýšila počet svojich pobočiek a zväčšila tak aj svoju klientsku základňu.

V roku 1992 vznikla ČSOB Poisťovňa, ktorá až do roku 2004 pôsobila pod názvom ERGO Poisťovňa.

V decembri 1997 rozhodla vtedajšia česká vláda o privatizácii významných bankových domov v Česku. Prvý tender v bankovom sektore vyhlásila na predaj ČSOB. Po skončení tendru v júni 1999 štát predal svoj akciový podiel belgickej banke KBC Bank z finančnej skupiny KBC Group N.V. za takmer 40 miliárd Kč. V súčasnosti je stopercentným vlastníkom ČSOB.

V júni 2000, po dohode s núteným správcom ktorým bola Česká národná banka, ČSOB prevzala aj Investiční a Poštovní banku, a.s..

Väčšinový akcionár IPB, japonská Nomura následne podala arbitráž proti Česku a domáhala sa kompenzácie za poškodenie investície, podľa česko-holandskej zmluvy o ochrane investícií. (Nomura ovládala IPB prostredníctvom firmy Saluka registrovanej v Holandsku). Arbitráž nespochybnila prevzatie IPB Československou obchodnou bankou, dala však Nomure možnosť preukázať skutočnú výšku eventuálnych škôd v druhom kole arbitráže. K tomu však nikdy nedošlo. Nebola ukončená ani arbitráž Česka proti Nomure pre porušenie podmienok zmluvy medzi Nomurou a Fondem národného majetku ČR. Vzájomné vzťahy Nomury a Česka skončili dohodou o zmierení, ktorú inicioval minister financií Vlastimil Tlustý. Dohodu následne v novembri 2006 prijala aj Topolánkova vláda. K uzavretiu celej záležitosti dosiaľ chýba urovnanie medzi Nomurou a ČSOB; a tiež medzi Českom a ČSOB. Rokovania prebiehajú do súčasnosti. Zmluvy medzi Nomurou a Českom mali byť odtajnené do konca marca 2007; k tomu však došlo až v roku 2010 rozhodnutím ministra financií.

V roku 2006 sa jednotlivé spoločnosti – ČSOB Banka, ČSOB Poisťovňa, ČSOB Leasing, ČSOB Faktoring, ČSOB Stavebná sporiteľňa, ČSOB Asset Management a ČSOB d.s.s. integrovali do ČSOB Finančnej skupiny.
Od 1. januára 2008 ČSOB už vystupuje ako samostatný právny subjekt na Slovensku (dovtedy pôsobila ako pobočka zahraničnej banky – ČSOB Praha).  

V júli 2009 s cieľom zvýšenia trhového podielu na Slovensku pristúpil akcionár KBC Bank k odkúpeniu Istrobanky. ČSOB sa týmto posilnením stala na slovenskom bankovom trhu štvorkou nielen vo vkladoch, ale aj v objeme úverov.

V roku 2011 boli akcie spoločnosti ČSOB d.s.s. predané Poštovej banke. 

V roku 2014 predstavovalo základné imanie spoločnosti 27 816 000 Eur.

V roku 2016 pôsobila banka v piatich európskych krajinách a to v Belgicku, Maďarsku, Slovensku, Bulharsku a v Česku.

V roku 2017 sa ČSOB Finančná skupina presťahovala do novej centrály na Žižkovu 11 v Bratislave. Na tejto adrese sa nachádza aj nová pobočka pre klientov. Budova ČSOB bola navrhnutá v súlade s potrebami tejto finančnej skupiny a zároveň tak, aby spĺňala prísne kritériá zelenej certifikácie podľa štandardu BREEAM EXCELLENT.  Centrála ČSOB je organickou súčasťou novej štvrte Zuckermandel.

Členovia ČSOB Finančnej skupiny 
ČSOB Banka je univerzálna banka poskytujúca široké portfólio služieb pre retailových klientov, malých a stredných podnikateľov, korporátne firmy a tiež pre klientov privátneho bankovníctva.

ČSOB Poisťovňa poisťovacia spoločnosť poskytujúca produkty z oblasti životného i neživotného poistenia pre fyzické osoby, podnikateľov a veľkých firemných klientov. Prináša možnosť uzatvorenia poistenia prostredníctvom pobočiek, externých sprostredkovateľov, on-line komunikačných nástrojov, telefónu či bankomatu. Je jedným zo zakladajúcich členov Slovenskej asociácie poisťovní.

ČSOB Stavebná sporiteľňa pôsobí už od roku 2000, pričom sa primárne špecializuje na podporu výstavby a rozvoja bývania. Jej klientmi sú predovšetkým retailoví klienti, v menšej miere aj právnické osoby. V portfóliu produktov je stavebné sporenie s možnosťou získania štátnej prémie, stavebné úvery, ako aj medziúvery bez počiatočného vkladu či predchádzajúceho sporenia a taktiež úvery pre obnovu bytových domov. Je členom Slovenskej bankovej asociácie.

ČSOB Leasing je lízingová spoločnosť slúžiaca na refinancovanie celého spektra hnuteľného i nehnuteľného majetku. ČSOB leasing sídlil na Panónskej ceste 11 v bratislavskej Petržalke. O budovu sa delil so Spoločnosťou 7 PLUS, ktorá vydáva časopisy PLUS 7 DNÍ, Zdravie a iné. Aktuálne sídli v centrále ČSOB na Žižkovej 11 v bratislavskom Starom Meste.

KBC Asset Management je správcom aktív so znalosťou lokálnych trhov. Zameriava sa predovšetkým na vytváranie a správu podielových fondov, ako aj ich distribúciu do jednotlivých spoločností ČSOB Finančnej skupiny.

ČSOB Nadácia má za cieľ podporovať a realizovať aktivity verejnoprospešného charakteru posilňujúce základné hodnoty ČSOB Finančnej skupiny. Zámerom je predovšetkým dosiahnutie pozitívnej zmeny prostredníctvom realizácie rôznych projektov z oblasti zdravého a aktívneho životného štýlu či vzdelávania.

Ocenenia 
 Leading HR Organisation - v rokoch 2014 a 2015 banka obsadila prvé miesto v kategórii Bankovníctvo
 HR Gold - v roku 2014 sa banka umiestnila na prvej priečke v troch oblastiach - Najlepšie predajne, Najlepšia distribúcia, Najlepšia výkonnosť štruktúrovaných produktov.
 Národné dni kariéry - v rokoch 2012, 2009 a 2008 získala banka ocenenie za Najkreatívnejší stánok a v roku 2011 v oblasti Najlepšia pracovná ponuka

Referencie

Pozri aj 
 ČSOB
 Pobočky ČSOB
 Kontakty
 Kurzový lístok ČSOB

Iné projekty 

ČSOB
Banky na Slovensku
Banky v Česku